*Vujicsics Tihamér: A magyarországi délszlávok zenei hagyományai* című gyűjtemény bővített, kritikai, háromnyelvű (magyar, szerb és angol nyelvű) kiadványа. Szerkesztették: Richter Pál (főszerk.), Jelena Jovanović és Danka Lajić Mihajlović (szerk.). Kiadók: BTK Zenetudományi Intézet (Budapest), Hagyományok Háza (Budapest), Szerb Intézet (Budapest), Vujicsics Egyesület, 620. oldal. A kötet létrehozásában közreműködött a Szerb Tudományos és Művészeti Akadémia Zenetudományi Intézete (Belgrád). A Gyűjteményben mintegy 400 zenei példát adtak közre a magyarországi délszlávok hagyományos énekes, hangszeres és énekes-hangszeres dallamaiból, valamint a volt Jugoszlávia és más szláv népek dallamainak kisszámú lejegyzését. A kiadvány tartalmaz továbbá néhány kísérő szöveget és tanulmányt is (Richter Pál, Lásztity Péró, Jovanović Jelena, Lajić Mihajlović Danka), melyek közül kiemelkedő jelentőségű Vujicsics Tihamér tanulmányának fordítása, amely már nemcsak magyar, hanem szerb és angol nyelven is elérhető. A kiadványt egy multimédiás, interneten elérhető Melléklet teszi teljessé (<http://vujicsics.zti.hu/hu/>), Vujicsics terep- és dokumentációs hangfelvételeivel és vizuális illusztrációkkal: archív, szkennelt dokumentumokkal, többnyire kézzel írott, kissebb számban nyomtatott szövegekkel, Vujicsics népzenekutatói hagyatékából, dokumentációs értékű fényképekkel kiegészülve. Minden hangzó példát és illusztrációt háromnyelvű szakmai, tudományos értékű megjegyzés kísér, a kötet szerkesztőinek és munkatársainak tollából. A Melléklet anyagát Jelena Jovanović és Danka Lajić Mihajlović állították össze és látták el kommentárokkal Végh Andor, Halász László, Marija Klobčar és Nataša Marjanović közreműködésével. A Melléklet szerkesztői Richter Pál, Káplán Szofia és Lásztity Péró. A kiadvány a belgrádi SZTMA és a budapesti BTK Zenetudományi Intézet hároméves, kétoldalú akadémiai együttműködési projektjének, valamint a budapesti Szerb Intézettel való együttműködésnek az eredménye.

**Bibliográfiai adatok:**

Tihomir Vujičić, *Muzičke tradicije Južnih Slovena u Mađarskoj* / Vujicsics Tihamér*, A magyarországi délszlávok zenei hagyományai* / Tihomir Vujičić, *Musical Traditions of South Slavs in Hungary* (Richter Pál – főszerk., Jelena Jovanović és Danka Lajić Mihajlović – szerk.), Budapest: BTK Zenetudományi Intézet, Hagyományok Háza, Szerb Intézet, Vujicsics Egyesület, 2020, 620. o., kb. 400 zenei példa. ISBN 978-615-5169-33-1